Laat die vakbonde betaal | Netwerk24
Laat die vakbonde betaal
Deur Adamus P. Stemmet, Durbanville 24 Julie 2019 13:23
As die vakbonde hul sin wil kry, moet hulle daarvoor betaal.
As 'n onderneming probleme het omdat sy uitgawes te hoog is, moet personeelverminderings ongelukkig soms plaasvind. Dít mag volgens vakbonde nie in Suid-Afrika gebeur nie. Hier word daarop aangedring dat werkers nie verminder word nie. Veral in staatsinstansies mag dit nie plaasvind nie.
Die regering kan die opgeblase staatsdiens nie bekostig nie en die belastingbetaler moet betaal. Dieselfde geld by staatsbeheerde instansies soos Eskom, die SAL, Denel, die SAUK, ensovoorts.
Weer eens kry die vakbonde hul sin. Dis egter nie vir hul rekening nie; die belastingbetaler moet betaal.
Die regering het egter 'n handige spaarvarkie: die Staatsdienspensioenfonds, wat na willekeur beroof kan word. Omdat hierdie rooftog so suksesvol is, is dit nou al uitgebrei na die privaat sektor. Edcon was die begin.
Het dit nie tyd geword dat die vakbonde moet betaal as aan hul eise voldoen moet word nie? As die vakbonde die regering verplig om meer as 30 000 oortollige staatsamptenare in diens te hou, laat die vakbonde dan hul salarisse betaal. So ook by die staatsbeheerde en ander instansies.